X-Men: Apocalypse
„X-Men: Apocalypse“ (tarjimasi „X-odamlar: Apokalipsis“; ayrim oʻzbekcha manbalarda „Gʻaroyib odamlar: Hal qiluvchi on“ oʻlaroq ham maʼlum) — 2016-yilda chiqarilgan superqahramonlik filmi; „X-Men“ kinofranshizasidagi toʻqqizinchi film; „X-Men: Days of Future Past“ (2014) filmining davomi. Marvel Comics komikslaridagi ayni nomli jamoaga asoslangan. 20th Century Fox, Marvel Entertainment, Bad Hat Harry Productions, Kinberg Genre, The Donners' Company, Dune Entertainment, TSG Entertainment studiyalari tomonidan ishlangan, 20th Century Fox tomonidan esa tarqatilgan. Filmga Bryan Singer rejissyorlik qilgan. Ssenariyni Simon Kinberg yozgan. Bosh rollarni James McAvoy, Michael Fassbender, Jennifer Lawrence, Oscar Isaac, Nicholas Hoult, Rose Byrne, Tye Sheridan, Sophie Turner, Olivia Munn va Lucas Till ijro etgan. „X-Men: Apocalypse“ning jahon premyerasi 2016-yilning 9-mayida London shahrida boʻlib oʻtgan. Film kinotanqidchilar tomonidan aralash baholangan.